Asia C-416/15.

Selena România Srl

vastaan

Direcția Generală Regională a Finanțelor Publice (DGRFP) București

(Curtea de Apel Bucureştin esittämä ennakkoratkaisupyyntö)

”Ennakkoratkaisupyyntö — Kauppapolitiikka — Asetus (EY) N:o 1225/2009 — 13 artikla — Kiertäminen — Täytäntöönpanoasetus (EU) N:o 791/2011 — Kiinan kansantasavallasta peräisin olevat lasikuidusta valmistetut seulakankaat — Polkumyyntitullit — Täytäntöönpanoasetus (EU) N:o 437/2012 — Lähettäminen Taiwanista — Tutkimuksen vireille paneminen — Täytäntöönpanoasetus (EU) N:o 21/2013 — Polkumyyntitullin laajentaminen — Ajallinen soveltamisala — Taannehtivuuskiellon periaate — Yhteisön tullikoodeksi — Tuontitullien kantaminen jälkitullauksin”

Tiivistelmä – Unionin tuomioistuimen tuomio (yhdeksäs jaosto) 30.6.2016

Yhteinen kauppapolitiikka – Polkumyynniltä suojautuminen – Kiertäminen – Polkumyyntitullin laajentaminen – Ajallinen soveltamisala – Sellaisen lopullisen polkumyyntitullin takautuvasti soveltaminen, joka on laajennettu koskemaan tuonteja, jotka on luovutettu vapaaseen liikkeeseen unionissa ennen kiertämistä koskevan tutkimuksen vireillepanosta ja kyseisten tuontien kirjaamisvelvoitteesta annetun asetuksen voimaantuloa – Rajat – Jälkitarkastuksessa ilmenevä alkuperätodistusten virheellisyys

(Neuvoston asetuksen N:o 2913/92 26 artikla, neuvoston asetuksen N:o 1225/2009 10 artiklan 1 kohta, 13 artiklan 1 ja 3 kohta ja 14 artiklan 5 kohta sekä neuvoston asetuksen N:o 21/2013 1 artiklan 1 ja 2 kohta; komission asetus N:o 437/2012)

Tiettyjen Kiinan kansantasavallasta peräisin olevien lasikuidusta valmistettujen seulakankaiden tuonnissa täytäntöönpanoasetuksella N:o 791/2011 käyttöön otetun lopullisen polkumyyntitullin laajentamisesta koskemaan tiettyjen Taiwanista ja Thaimaasta lähetettyjen lasikuidusta valmistettujen seulakankaiden tuontia riippumatta siitä, onko niiden alkuperämaaksi ilmoitettu Taiwan tai Thaimaa, annetun neuvoston täytäntöönpanoasetuksen N:o 21/2013 1 artiklan 1 kohtaa on tulkittava siten, että tällä säännöksellä laajennettua lopullista polkumyyntitullia ei voida soveltaa takautuvasti Taiwanista lähetettyihin tuotteisiin, jotka on luovutettu vapaaseen liikkeeseen alkuperäisen täytäntöönpanoasetuksen N:o 791/2011 voimaantulon jälkeen mutta ennen asetuksella N:o 791/2011 käyttöön otettujen polkumyynnin vastaisten toimenpiteiden mahdollista kiertämistä lähettämällä kyseessä olevat tuotteet Taiwanista ja Thaimaasta koskevan tutkimuksen vireillepanosta ja kyseisen tuonnin kirjaamisvelvoitteesta annetun asetuksen N:o 437/2012 voimaantuloa. Alkuperäisen täytäntöönpanoasetuksen N:o 791/2011 1 artiklan 1 kohdassa säädettyä polkumyyntitullia voidaan kuitenkin soveltaa tällaisten tuotteiden tuontiin, mikäli voidaan osoittaa, että vaikka nämä tuotteet on lähetetty Taiwanista ja niiden alkuperämaaksi on ilmoitettu tämä valtio, tuotteet ovat tosiasiassa peräisin Kiinan kansantasavallasta.

Tästä on todettava, että polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun perusasetuksen N:o 1225/2009 13 artiklan 3 kohdasta seuraa, että jos polkumyyntitulleja kierretään, jo käyttöön otettujen lopullisten toimenpiteiden laajentaminen tulee voimaan siitä päivästä alkaen, jolloin kirjaaminen tehtiin pakolliseksi perusasetuksen 14 artiklan 5 kohdan mukaisesti.

On nimittäin niin, että vaikka asetuksen N:o 1225/2009 10 artiklan 1 kohdassa vahvistetaan polkumyynnin vastaisten toimenpiteiden taannehtivuuskiellon periaate, koska toimenpiteitä voidaan periaatteessa soveltaa vain tuotteisiin, jotka on luovutettu vapaaseen liikkeeseen sen päivän jälkeen, jona asetus, jolla ne on otettu käyttöön, on tullut voimaan, mainitun asetuksen useat säännökset poikkeavat tästä periaatteesta.

Näin ollen laajentamisasetuksen N:o 21/2013 1 artiklan 1 kohdan nojalla laajennettua polkumyyntitullia ei voida soveltaa takautuvasti nyt käsiteltävässä asiassa kyseessä olevien kaltaisiin tuonteihin, jotka on toteutettu ennen kiertämistä koskevan tutkimuksen vireillepanosta annetun asetuksen N:o 437/12 voimaantuloa eli ennen kuin kyseessä olevat tuonnit on voitu kirjata tämän asetuksen mukaisesti.

Tämä tulkinta ei kuitenkaan ole esteenä sille, että asetuksella N:o 791/2011 vahvistettua lopullista polkumyyntitullia sovelletaan tällaisiin tuonteihin, mikäli jälkitarkastuksen jälkeen voidaan osoittaa, että kyseiset tuonnit ovat todellisuudessa peräisin Kiinan kansantasavallasta.

Kuten nimittäin yhteisön tullikoodeksista annetun asetuksen N:o 2913/92 26 artiklasta käy ilmi, on niin, että vaikka unionin lainsäädännön mukaan tavaroiden alkuperä on todistettava esittämällä asiakirja, ei tällaisen asiakirjan esittäminen estä sitä, että tapauksissa, joissa on vakavia epäilyjä, tulliviranomaiset voivat vaatia esitettäviksi lisätodisteita varmistaakseen, että alkuperä on ilmoitettu asiaa koskevan unionin lainsäädännön mukaisesti. Jälkitarkastuksen tarkoituksena on varmistaa alkuperätodistuksessa ilmoitetun alkuperän oikeellisuus.

Tästä seuraa, että se, että tavaroihin on liitetty alkuperätodistus, ei ole seikka, joka voi estää näiden tuotteiden tuontia koskevien tullien kantamisen, mikäli nämä todistukset osoittautuvat tämän tuonnin jälkeen virheellisiksi, mikä kansallisen tuomioistuimen on tutkittava.

(ks. 29, 30, 32–34 ja 36–39 kohta sekä tuomiolauselma)